**Ekonomia eta Ogasuneko kontseilariaren erantzuna**

EH BILDU NAFARROA talde parlamentarioari atxikitako foru parlamentari Laura Aznal Sagasti andreak idatzizko galdera egin du (10-23 PES-00076) –76 sarrera-zenbakiarekin erregistratu zen, 2023ko martxoaren 9an–, jakin nahi baitu zer laguntza edo dirulaguntza jaso dituen azken hamar urteetan Leitzan kokatuta dagoen Torraspapel (LECTA taldea) enpresak –Sarriopapel zenak– egiturazko edo teknologiako inbertsioengatik, energia berriztagarrien bidezko sistemak ezartzeagatik, enplegua sortzeagatik, prestakuntzagatik, prestakuntza-sistemarengatik, prebentzio-sistemengatik, I+G+b-a laguntzeagatik, berdintasun-plana egin edo garatzeagatik edo beste edozein kontzepturengatik, eta zer zerga-onura (I+G+b jarduerengatiko kenkariak, inbertitzeagatiko kenkaria edo bestelako kenkariak) aplikatu dituen azken hamar urteotan. Hauxe da Ekonomia eta Ogasuneko kontseilariaren erantzuna:

Lehenik eta behin, eskaeraren edukia hartu behar da kontuan: Torraspapel (LECTA taldea) enpresak aplikatutako dirulaguntzak eta onura fiskalak. Horren arabera, eskaera egin duen parlamentariak hain zuzen ere dirulaguntzen eta onura fiskalen kontzeptuak bereizi nahi bide ditu, kalifikazio eta irismen desberdinak dituztelako.

Hala, Dirulaguntzei buruzko azaroaren 9ko 11/2005 Foru Legeak 2.1 artikuluan ezartzen duenez, pertsona publiko edo pribatuen alde egindako diruzko xedapena da dirulaguntza, baldintza hauek betetzen dituena:

1. Dirua ez onuradunen, ez hirugarren pertsonen zuzeneko kontraprestaziorik gabe ematea.
2. Dirua emateko baldintza izatea xede jakin bat bete dadila, edo proiekturen bat gauzatu, jardueraren bat egin nahiz jokabide berezia har dadila (xede horiek jada burutuak izan daitezke nahiz oraindik burutu gabeak), edo inguruabar jakin batzuk gertatzea; eta onuradunari betebehar material eta formal batzuk ezartzea.
3. Finantzatzen den proiektu, ekintza, jokabide edo egoeraren helburuak onura publikoko edo gizarte intereseko jardueraren bat sustatzea edo xede publikoren bat sustatzea izan behar du.

Gainera, lege-arau berak 2.3.b) artikuluan zehazten duenez, zerga-onurak ez dira dirulaguntzatzat hartuko.

Hori dela-eta, ohartarazten da erantzuna Torraspapel entitateak (LECTA taldea) aplikatutako onura fiskalak direla-eta eskatutako informazioari buruzkoa baino ez dela, eta ez jaso ahal izan dituen dirulaguntzei buruzkoa. Zentzu horretan, onura fiskalen kontzeptua adiera zabalean interpretatu behar da, hau da, aipatu zergadunak izan zitzakeen kenkari edo salbuespen fiskalak barne. Erantzunak, hala ere, ez dio eragiten Nafarroako Gobernuko beste departamentu batzuetatik erakunde horrek jaso ahal izan dituen dirulaguntzei buruzko informazio-eskaerari, eta halakorik ez du aipatzen gainera.

Antzeko beste informazio-eskaera batzuetan erantzun dugun bezala, esan behar da Nafarroako Foru Komunitateko Zerga Administrazioak datuak lagatzeari buruzko gaia Tributuei buruzko abenduaren 14ko 13/2000 Foru Lege Orokorraren (hemendik aurrera, TFLO) 105.1 artikuluan araututa dagoela; honako eduki honekin hasten da artikulu hori: “Bere eginkizunen barnean zerga administrazioak lortutako datuak, txostenak edo aurrekariak isilpekoak dira, eta aginduz kudeatu behar dituen tributuak edo baliabideak benetan aplikatzeko erabiliko dira bakarrik. Ezin izanen zaizkie hirugarrenei laga edo komunikatu”.

Hori dela-eta, lege-araudiak argi eta garbi xedatzen du Zerga Administrazioak bere eginkizunak betetzean jaso dituen datuak isilpekoak direla eta zergen ikuspegitik garrantzitsuak diren helburuetarako soilik bideratu edo erabil daitezkeela, hau da, zergak aplikatzeko bakarrik erabili ahal izanen direla. Izaera erreserbatu horren arrazoia da zergadunek zerga-araudia aplikatzeko eginkizuna eraginkortasunez bete dezan zerga-administrazioari bidaltzen eta ematen dizkioten datuen pribatutasuna zaindu behar dela. Hala ere, erraza da ulertzea erreserba hori ezin dela erabatekoa izan, batzuetan tentsioa egon baitaiteke datuen pribatutasunaren eta baliabideen kudeaketa publikoan nagusi izan behar duen gardentasunaren artean. Horren arabera, bien arteko oreka bilatu behar da (pribatutasuna eta gardentasuna), eskubide indibidualak eta kolektiboak edo gizartea kaltetu gabe.

Oreka hori lortzera bideratuta dago aipatutako TFLOren 105.1 artikulua, eta, arauaren hasierako argitasuna eta sendotasuna gorabehera, lagapen edo jakinarazpen hori baimentzen duten zenbait salbuespen edo lege-gaikuntza ahalbidetzen ditu.

Aipatutako 105.1 artikuluko salbuespen edo gaikuntzen artean ez dago eskatutako informazio-eskaera egokitzen den inolako kasurik, eta, beraz, ezin da Torraspapel (LECTA taldea) enpresak azken hamar urteetan aplikatutako zerga-onurei buruzko informaziorik eman.

Hori guztia jakinarazten dizut, Nafarroako Parlamentuko Erregelamenduaren 194. artikuluan xedatutakoa betez.

Iruñean, 2023ko martxoaren 17an.

Ekonomia eta Ogasuneko kontseilaria: Elma Saiz Delgado

**Garapen Ekonomiko eta Enpresarialeko kontseilariaren erantzuna**

EH Bildu Nafarroa talde parlamentarioari atxikitako foru parlamentari Laura Aznal Sagasti andreak galdera idatzia aurkeztu du (10-23/PES-00076), honako hau jakin nahi baitu:

*- Zer laguntza edo dirulaguntza jaso ditu azken hamar urteetan Leitzan kokatuta dagoen Torraspapel (LECTA Taldea) enpresak —Sarriopapel zenak— egiturazko edo teknologiako inbertsioengatik, energia berriztagarrien bidezko sistemak ezartzeagatik, enplegua sortzeagatik, prestakuntzagatik, prestakuntza-sistemarengatik, prebentzio-sistemengatik, I+G+b-a laguntzeagatik, berdintasun-plana egin edo garatzeagatik edo beste edozein kontzepturengatik?*

*- Zer zerga-onura (I+G+b jarduerengatiko kenkariak, inbertitzeagatiko kenkaria edo bestelako kenkariak) eta zer zenbateko aplikatu ditu Sarriopapel/Torraspapel enpresak azken hamar urteotan, sozietateen gaineko zergaren aitorpenetan?*

Horri erantzuteko, honako hau jakinarazten du Garapen Ekonomiko eta Enpresarialeko kontseilari Mikel Irujo Amezaga jaunak:

Dirulaguntzei buruzko azaroaren 9ko 11/2005 Foru Legeak 2.1 artikuluan ezartzen duenez, pertsona publiko edo pribatuen alde egindako diruzko xedapena da dirulaguntza, baldintza hauek betetzen dituena:

1. Dirua ez onuradunen, ez hirugarren pertsonen zuzeneko kontraprestaziorik gabe ematea.
2. Dirua emateko baldintza izatea xede jakin bat bete dadila, edo proiekturen bat gauzatu, jardueraren bat egin nahiz jokabide berezia har dadila (xede horiek jada burutuak izan daitezke nahiz oraindik burutu gabeak), edo inguruabar jakin batzuk gertatzea; eta onuradunari betebehar material eta formal batzuk ezartzea.
3. Finantzatzen den proiektu, ekintza, jokabide edo egoeraren helburuak onura publikoko edo gizarte intereseko jardueraren bat sustatzea edo xede publikoren bat sustatzea izan behar du.

Gainera, lege-arau berak 2.3.b) artikuluan zehazten duenez, zerga-onurak ez dira dirulaguntzatzat hartuko.

Goian esandakoa kontuan hartuta, Garapen Ekonomiko eta Enpresarialeko Departamentuak azken hamar urteetan enpresa horri hainbat kontzepturengatik emandako dirulaguntzak bakarrik aipatzen dira erantzunean. Taula honetan adierazten dira:

|  |  |  |  |
| --- | --- | --- | --- |
| **Noiz eman den** | **Noiz ordaindu den** | **Zenbatekoa** | **Kontzeptua** |
| 2013 | 2015/01/29 | 11.344,36 | I+G proiektu mankomunatuetarako dirulaguntza |
| 2015 | 2015/12/30 | 14.069,00 | Enpresentzako dirulaguntzak, I+G+b proiektuak, patenteak eta bideragarritasun-azterlanak direla-eta. EGEF PE |
| 2016 | 2017/04/06 | 10.811,27 | Enpresentzako dirulaguntzak, I+G+b proiektuak, patenteak eta bideragarritasun-azterlanak direla-eta. EGEF PE |
| 2018 | 2018/12/21 | 5.617,10 | Enpresentzako dirulaguntzak, I+G+b proiektuak, patenteak eta bideragarritasun-azterlanak direla-eta. EGEF PE |
| 2018 | 2018/12/21 | 154.656,40 | Inbertsiorako laguntzak, enpresa handientzakoak |
| 2019 | 2019/07/17 | 11.228,97 | I+G proiektuetarako dirulaguntzak. Nafarroako 2014-2020 EGEF PE |
| 2020 | 2020/10/21 | 5.611,88 | I+G proiektuetarako dirulaguntzak. Nafarroako 2014-2020 EGEF PE |
| 2022 | 2023/01/04 | 500.000,00 | Energiaren gainkostuak ukituriko enpresentzako laguntzak |

Hori guztia jakinarazten dizut, Nafarroako Parlamentuko Erregelamenduaren 194. artikuluak xedatua betez.

Iruñean, 2023ko martxoaren 5ean

Garapen Ekonomiko eta Enpresarialeko kontseilaria: Mikel Irujo Amezaga